Amalunga E MDC Abayisitshiya Galolunye Bamiswa Phambi Komthethwandaba
Ingcwethi Zithi Uhulumende We Zimbabwe Uhlukuluza Abe MDC Ekhokhelwa Ngu Tsvangirai Ngoba Esithi Usebenzelana Labohulumende Be Melika L
Phakathi kwamalunga e bandla le MDC elikhokhokhelwa ngu Mnumzana Morgan Tsvangirai, edlula amatshumi ayisikhombisa, abuthwe kundawo ezehlukeneyo ngama pholisa lama CIO kunsuku ezedluleyo, abayisitshiyagalolunye kuphela yibo abasiwe emthethwandaba namhla. Igqwetha labo u Mnumzana Alec Muchadehama litshele i Studio 7 ukuthi abantu laba bebesetheswa amacala amathathu ehlukeneyo. Abanye bebesetheswa icala lokufuna ukubulala ngokuphosela i bomba emahofisini e ZANU PF, abanye, kuthiwa batholakale lezikhali ezidubukayo oyedwa wetheswa icala lokuba lombobho engela ncwadi ezimupha imvumo yokuba lawo. U Muchadehama uthi baphinde babuyiselwa ezitokisini. Esithi kusasa udaba abaluse kumthethwandaba we high court izolo luzahlaziywa. Kuludaba lokuthi amapholisa aveze bonke ababotshiweyo, lokuthi amagqwetha enelise ukubabona,lokuthi banikwe ukudla. U Muchadehama uthe ababotshiyewo laba bakhanya betshaywe kakubi ngamapholisa njalo inengi kuzwakala lilimele kakhulu. Abecele le MDC elikhokhelwa ngu Mnumzana Arthur Mutambara babika ukuthi kulabasekeli babo abalokhe bebuthwa ngamapholisa kundawana ezinengi. Kuthange amapholisa e Chitungwiza athethe u gogo oleminyaka edlula amatshumi ayisithupha u Nkosikazi Merjury Zenda okhokhela uhlangothi lwabesifazane, losakhulayo we Mbare u Edmore Manyofa othethwe ngakibo emadabukakusa. Icele leli lithi liphakathi kokudingisisa ukuthi amalunga alo asethethwe ngama pholisa lama CIO mangaki lokuthi angaphi. Imizamo yokukhuluma legqwetha lalaba ababotshiweyo,u Mnumzana Edmore Jori owe Winterton legal practitioners, yehlule. Kunjalo nje icele elikhokhelwa ngu Mnumzana Tsvangirai lenze umhlangano lentathelizindaba namhlanje lizichasisela,lokuzitshengisa umonakalo owenziwe ngamapholisa emahofisini alo izolo lapha abophe khona izisebenzi ezimbalwa zalamahofisi ezinye ezilokhe zingaziwa ukuthi zingaphi. Umsekeli kamgcinisihlalo walelicele u Mnumzana Lovemore Moyo uchasisela u Brenda Moyo we Studio 7 ngokwenzakale namhla. Kunjalo nje ingcwethi kwezombusazwe zithi uhulumende we ZANU PF engabe ehlukuluza kakhulu abebandla le MDC elikhokhelwa ngu Mnumzana Tsvangirai ngoba esithi basebenzelana kakhulu labohulumende be Melika le Bhilithane. Umnumzana Zenzo Nkomo owe Communist Party ye South Africa uthi elikhokhelwa ngu Mnumzana Arthur Mutambara alihlukuluzwa kangako ngoba lingani lilobudlelwano le ZANU PF.